Den nuværende førstemand, Thomas Kastrup-Larsen, meddelte i forrige uge, at han med udgangen af juli forlader byrådet og borgmesterposten. Partiet stod herefter over for to opgaver: Der skal udpeges en borgmester for resten af denne valgperiode. Og der skal vælges en ny spidskandidat for partiet til næste kommunalvalg i 2025. Socialdemokratiets valg- og kandidatudvalg har nu besluttet at løse opgaven ved først at vælge en spidskandidat. Det sker gennem en urafstemning frem mod sommerferien. Fristen for at kandidere udløber 19. april. - Det er så stort et spørgsmål, at vi finder det rigtigst at give alle medlemmer indflydelse på, hvem vi skal gå til valg med næste gang, siger formanden for Socialdemokratiet i Aalborg Kommune, Ulla Astman. En eller to afstemninger? Medlemmer af partiet, der bor i Aalborg kommune og har været medlem i mindst tre måneder, har stemmeret. Det kræves, at den, der bliver spidskandidat, har mindst 50 procent af stemmerne bag sig. Lykkes det ingen af kandidaterne i første runde, er der afsat tid til en eventuel ny afstemning mellem de to med flest stemmer i første runde. Afstemningen KAN også afgøre, hvem der 1. august sætter sig i borgmesterstolen i Aalborg. Men den behøver ikke gøre det. Årsagen er, at udover de to byrådsmedlemmer, Lisbeth Lauritsen og Lasse Frimand Jensen, har et ikke-byrådsmedlem, folketingsmedlem Flemming Møller Mortensen, meldt sig ind i kampen om at blive spidskandidat. - Hvis et af de nuværende byrådsmedlemmer vælges til spidskandidat, er det min klare forventning, at vedkommende også bliver borgmester for resten af indeværende periode, siger Ulla Astman. - Hvis modsat spidskandidaten bliver et partimedlem, der ikke i dag sidder i byrådet, vil vi til den tid internt drøfte i byrådsgruppen og partiorganisationen, hvad vi gør, siger hun. I sidste instans ligger afgørelsen hos byrådsgruppen. Navnet på den ny socialdemokratiske spidskandidat ventes offentliggjort i løbet af juni - hvornår afhænger af, om man skal ud i mere end en urafstemning.
Socialdemokratiet i Aalborg Kommune har nu lagt sig fast på, hvordan partiet skal finde frem til en ny borgmester.